title: 2006/57/EY: Neuvoston päätös, tehty  30 päivänä tammikuu 2006 , entisen Jugoslavian tasavallan Makedonian Eurooppa-kumppanuuden periaatteista, ensisijaisista tavoitteista ja ehdoista sekä päätöksen 2004/518/EY kumoamisesta

text:
               7.2.2006

               FI

               Euroopan unionin virallinen lehti

               L 35/57

      NEUVOSTON PÄÄTÖS,

   tehty 30. tammikuu 2006
   entisen Jugoslavian tasavallan Makedonian Eurooppa-kumppanuuden periaatteista, ensisijaisista tavoitteista ja ehdoista sekä päätöksen 2004/518/EY kumoamisesta
   (2006/57/EY)
   EUROOPAN UNIONIN NEUVOSTO, JOKA
   ottaa huomioon Euroopan yhteisön perustamissopimuksen,
   ottaa huomioon Eurooppa-kumppanuuksien solmimisesta osana vakautus- ja assosiaatioprosessia 22 päivänä maaliskuuta 2004 annetun neuvoston asetuksen (EY) N:o 533/2004 (1) ja erityisesti sen 2 artiklan,
   ottaa huomioon komission ehdotuksen,
   sekä katsoo seuraavaa:

               1)

               Thessalonikissa 19 ja 20 päivänä kesäkuuta 2003 kokoontunut Eurooppa-neuvosto antoi tukensa Eurooppa-kumppanuuksien käyttöönotolle keinona toteuttaa Länsi-Balkanin maiden lähentyminen Eurooppaan osana vakautus- ja assosiaatioprosessia.

               2)

               Asetuksen (EY) N:o 533/2004 2 artiklassa säädetään, että neuvosto päättää Eurooppa-kumppanuuksiin sisällytettävistä periaatteista, ensisijaisista toimista ja ehdoista sekä niiden mahdollisista myöhemmistä mukautuksista.

               3)

               Neuvosto hyväksyi 14 päivänä kesäkuuta 2004 (2) entisen Jugoslavian tasavallan Makedonian ensimmäisen kumppanuuden. Tämä kumppanuus olisi saatettava ajan tasalle jatkotyöskentelyä edellyttävien uudistettujen ensisijaisten tavoitteiden yksilöimiseksi entisen Jugoslavian tasavallan Makedonian Euroopan unionin jäsenyyttä koskevasta hakemuksesta annetun lausunnon päätelmien perusteella.

               4)

               Asetuksessa (EY) N:o 533/2004 todetaan, että Eurooppa-kumppanuuksien seuranta varmistetaan vakautus- ja assosiaatioprosessin yhteydessä käyttöön otettujen mekanismien avulla.

               5)

               Valmistautuakseen yhdentymään tiiviimmin Euroopan unioniin entisen Jugoslavian tasavallan Makedonian olisi laadittava suunnitelma, johon sisältyvät aikataulu ja erityiset toimenpiteet, joilla se aikoo saavuttaa Eurooppa-kumppanuuden ensisijaiset tavoitteet.

               6)

               Päätös 2004/518/EY olisi sen vuoksi kumottava,

         ON PÄÄTTÄNYT SEURAAVAA:
   1 artikla
   Asetuksen (EY) N:o 533/2004 1 artiklan mukaisesti entistä Jugoslavian tasavaltaa Makedoniaa koskevan Eurooppa-kumppanuuden periaatteet, ensisijaiset tavoitteet ja ehdot luetellaan tämän päätöksen liitteessä, joka on sen erottamaton osa.
   2 artikla
   Eurooppa-kumppanuuden täytäntöönpanoa tarkastellaan vakautus- ja assosiaatioprosessin yhteydessä käyttöön otettujen mekanismien ja erityisesti edistymistä koskevien, komission vuosittain esittämien kertomusten avulla.
   3 artikla
   Kumotaan päätös 2004/518/EY.
   4 artikla
   Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

      Tehty Brysselissä, 30. tammikuu 2006

            Neuvoston puolesta

            Puheenjohtaja

         U. PLASSNIK

      (1)  EUVL L 86, 24.3.2004, s. 1.

      (2)  Neuvoston päätös 2004/518/EY, tehty 14 päivänä kesäkuuta 2004, entisen Jugoslavian tasavallan Makedonian Eurooppa-kumppanuuden periaatteista, ensisijaisista tavoitteista ja ehdoista (EUVL L 222, 23.6.2004, s. 20).

      LIITE
      ENTINEN JUGOSLAVIAN TASAVALTA MAKEDONIA: EUROOPPA-KUMPPANUUS 2005
      1.   JOHDANTO
      Thessalonikissa kokoontunut Eurooppa-neuvosto antoi tukensa Eurooppa-kumppanuuksien käyttöönotolle keinona toteuttaa Länsi-Balkanin maiden lähentyminen Eurooppaan osana vakautus- ja assosiaatioprosessia.
      Neuvosto hyväksyi 14 päivänä kesäkuuta 2004 entisen Jugoslavian tasavallan Makedonian ensimmäisen kumppanuuden. Tämä kumppanuus olisi saatettava ajan tasalle entisen Jugoslavian tasavallan Makedonian EU-jäsenyyshakemusta koskevan komission lausunnon perusteella. Toisessa Eurooppa-kumppanuudessa yksilöidään toimia koskevat ensisijaiset tavoitteet.
      Uudet ensisijaiset tavoitteet on mukautettu maan erityiset tarpeet ja valmistautumisvaihe huomioon ottaen, ja ne saatetaan ajan tasalle tarpeen mukaan. Eurooppa-kumppanuudessa annetaan myös ohjeita rahoitusavun antamisesta maalle.
      Entisen Jugoslavian tasavallan Makedonian odotetaan vahvistavan suunnitelman, johon sisältyvät aikataulu ja erityiset toimenpiteet, joilla se aikoo saavuttaa Eurooppa-kumppanuuden ensisijaiset tavoitteet.
      2.   PERIAATTEET
      Vakautus- ja assosiaatioprosessi on edelleenkin viitekehys Länsi-Balkanin maiden lähentymiselle Eurooppaan aina niiden tulevaan Euroopan unioniin liittymiseen saakka.
      Tärkeimmät entiselle Jugoslavian tasavallalle Makedonialle yksilöidyt ensisijaiset tavoitteet koskevat sen kykyä täyttää Kööpenhaminassa vuonna 1993 kokoontuneen Eurooppa-neuvoston vahvistamat arviointiperusteet sekä vakautus- ja assosiaatioprosessille asetetut ehdot, erityisesti edellytykset ne, jotka on määritelty 29 päivänä huhtikuuta 1997 sekä 21 ja 22 päivänä kesäkuuta 1999 annetuissa neuvoston päätelmissä, sekä 24 päivänä marraskuuta 2000 Zagrebin huippukokouksen loppujulistuksen sisältö ja Thessalonikin toimintasuunnitelma.
      3.   ENSISIJAISET TAVOITTEET
      Eurooppa-kumppanuudessa luetellut ensisijaiset tavoitteet on valittu siten, että entisen Jugoslavian tasavallan Makedonian voidaan realistisesti odottaa täyttävän ne tai edistyvän niiden toteuttamisessa huomattavasti lähivuosien aikana. Lyhyen aikavälin tavoitteet, jotka odotetaan täytettävän yhden tai kahden vuoden kuluessa, erotetaan keskipitkän aikavälin tavoitteista, jotka odotetaan täytettävän kolmen tai neljän vuoden kuluessa. Ensisijaiset tavoitteet koskevat sekä lainsäädäntöä että sen täytäntöönpanoa.
      Ottaen huomioon yhteisön säännöstön täytäntöönpanosta ja sen soveltamisen valvomisesta aiheutuvat huomattavat kustannukset sekä EU:n vaatimusten monimutkaisuus joillakin aloilla, kaikki tärkeät tehtävät eivät tässä vaiheessa sisälly kumppanuuteen. Tuleviin kumppanuuksiin sisältyy uusia ensisijaisia tavoitteita maan edistyminen huomioon ottaen.
      Lyhyen aikavälin tavoitteiden osalta on yksilöity keskeisimmät ensisijaiset tavoitteet ja ne esitetään jakson 3.1 alussa. Nämä itä keskeisimmät tavoitteet eivät ole tärkeysjärjestyksessä.
      3.1.   LYHYEN AIKAVÄLIN ENSISIJAISET TAVOITTEET

            Keskeisimmät ensisijaiset tavoitteet

                  —

                  Etyjin demokraattisten instituutioiden ja ihmisoikeuksien toimiston (Office for democratic institutions and human rights, ODIHR) esittämien vaalimenettelyä koskevien suositusten täytäntöönpano hyvissä ajoin ennen seuraavia vaaleja.

                  —

                  Uuden poliisilain antaminen.

                  —

                  Oikeuslaitoksen uudistuksen täytäntöönpanoon tarvittavien perustuslaillisten muutosten hyväksyminen Venetsian komission suositusten mukaisesti. Myöhemmin tapahtuva tuomarien riippumattomuuden vahvistamiseen tarvittavien toimenpiteiden hyväksyminen ja täytäntöönpano (erityisesti tuomarineuvostojen ja niiden valintamenettelyjen uudistaminen), tuomarien ja syyttäjien koulutusjärjestelmän tehostaminen, käsiteltävien asioiden hallinnointijärjestelmän parantaminen ja käsittelyruuhkan purkaminen.

                  —

                  Yritysten rekisteröinti- ja lupamenettelyjen yksinkertaistaminen mm. ottamalla käyttöön ns. yhden luukun järjestelmä yritysrekisteröinnissä.

                  —

                  Vakautus- ja assosiaatiosopimukseen liittyvien sitoumusten asianmukaisen täytäntöönpanon varmistaminen erityisesti sähköisen viestinnän ja tullin alalla.

            Poliittiset arviointiperusteet

      Demokratia ja oikeusvaltioperiaate

                  —

                  Oikeusvaltioperiaatteen vahvistaminen koko maan alueella erityisesti panemalla lainvalvontaviranomaisia koskevat uudistukset nopeasti täytäntöön.

            Vaalit

                  —

                  Vaalimenettelyssä todettujen puutteiden poistaminen sekä vapaan ja rehellisen menettelyn varmistaminen seuraavissa parlamenttivaaleissa.

                  —

                  Syytteeseenpano petosten ja sääntöjenvastaisuuksien osalta.

            Julkishallinto

                  —

                  Virkamiehiä koskevan lain täysimääräinen täytäntöönpano. Virkamiesten ja muiden julkisten toimihenkilöiden palvelukseen oton ja urakehityksen epäpolitisoiminen ja ansioihin perustuvan urajärjestelmän käyttöönotto.

                  —

                  Hallinnon avoimuuden parantaminen.

                  —

                  Tietojen julkisesta saatavuudesta annettavan lain hyväksyminen ja täytäntöönpano.

                  —

                  Virkamiesten eettisten sääntöjen tehokkaan täytäntöönpanon varmistaminen.

                  —

                  Kaikkien valtion elinten asianmukaisen yhteistyön varmistaminen oikeusasiamiehen kanssa ja oikeusasiamiehen suositusten noudattamisen parantaminen.

                  —

                  Avoimen ja tilivelvollisen paikallishallinnon perustaminen sekä sisäisen valvonnan ja tarkastusten kehittäminen hajautettujen varojen hallinnoinnissa.

            Oikeusjärjestelmä

                  —

                  Oikeuslaitosuudistuksen strategian ja toimintasuunnitelman nopean täytäntöönpanon varmistaminen oikeuslaitoksen riippumattomuuden lisäämiseksi, tuomioistuinten tehokkuuden parantamiseksi ja oikeusjärjestelmän yleisten valmiuksien vahvistamiseksi.

                  —

                  Siviiliasioiden käsittelyn parantaminen ja tehokkaan järjestelmän käyttöönotto niitä koskevien päätösten toimeenpanoa ja haasteiden tiedoksi antamista varten.

            Korruption vastainen politiikka

                  —

                  Lahjonnan vastaisen valtioiden ryhmän (Greco) suositusten täysimääräinen soveltaminen.

                  —

                  Julkisten päätösten ja valtion omaisuuden (myös valtion maat, käyttöoikeudet ja julkiset hankinnat) hoidon avoimuuden parantaminen.

                  —

                  Valtion korruptiontorjuntakomission suositusten täytäntöönpano ja yhteensovittamisen ja yhteistyön parantaminen lainvalvontaviranomaisten välillä.

                  —

                  Joidenkin julkisviranomaisten harkintavallan tarkistaminen ja selkeiden ohjeiden antaminen eturistiriidoista.

                  —

                  Poliittisten puolueiden rahoituksesta ja virkamiesten omaisuuden valvonnasta annetun lainsäädännön täytäntöönpanon varmistaminen sekä tehokkaiden seuraamusten käyttöönotto rikkomistapauksissa.

                  —

                  Korruption laajuuden selvittäminen julkisen elämän avainaloilla, jotta tehokkaat toimenpiteet korruption ennaltaehkäisyyn ja havaitsemiseen voidaan ottaa käyttöön.

                  —

                  Poliisin tutkijoiden ja syyttäjien valmiuksien lisääminen korruptiotapausten hoitamisessa. Riittävän yhteistyön varmistaminen valtion korruptiontorjuntakomission ja yleisen syyttäjän välillä.

            Ohridin puitesopimus

                  —

                  Ohridin puitesopimuksen mukaisesti annetun lainsäädäntökehyksen tehokkaan täytäntöönpanon varmistaminen muun muassa edistämällä etnisten ryhmien välisiä luottamusta lisääviä toimia.

                  —

                  Hajauttamisen täytäntöönpanoon tarvittavan lainsäädäntökehyksen saattaminen valmiiksi ja sen varmistaminen, että kunnilla on tarvittavat välineet uusien toimivaltuuksiensa hoitamiseen.

                  —

                  Keskipitkän aikavälin strategisen suunnitelman laatiminen ja toteutuksen aloittaminen vähemmistöjen tasavertaisen edustuksen varmistamiseksi hallinnossa (myös oikeuslaitoksessa) ja julkisissa yrityksissä.

            Ihmisoikeudet ja vähemmistöjen suojelu

                  —

                  Euroopan ihmisoikeussopimuksen, kidutuksen ja muun julman, epäinhimillisen tai halventavan kohtelun tai rangaistuksen vastaisen yleissopimuksen ja muiden asiaankuuluvien kansainvälisten yleissopimusten täysimääräinen noudattaminen.

                  —

                  Sisäministeriön ja oikeusasiamiehen välisen yhteistyön lujittaminen.

                  —

                  Telekuuntelu- ja -valvontalain antaminen.

                  —

                  Etiikkaa, sisäistä valvontaa ja ammatillisia normeja koskevien sääntöjen täydellinen soveltaminen kaikissa lainvalvontaviranomaisissa, oikeuslaitoksessa ja vankeinhoitolaitoksessa.

                  —

                  Poliisien, tuomareiden, syyttäjien ja muiden lainkäyttöviranomaisten tietoisuuden lisääminen ihmisoikeuksia koskevista velvoitteista ja sen varmistaminen, että velvoitteet hoidetaan kansainvälisten vaatimusten mukaisesti.

                  —

                  Uskonnollisten yhteisöjen ja ryhmien sekä valtion erottamista koskevan perustuslaillisen periaatteen täydellisen noudattamisen varmistaminen sekä uskonnollisia yhteisöjä ja ryhmiä koskevan oikeudellisen kehyksen tarkastelu.

                  —

                  Uuden yleisradiotoimintaa koskevan lain täytäntöönpano yleisradiopalvelun harjoittajien riippumattomuuden ja tarjotun palvelun laadun varmistamiseksi.

                  —

                  Vähemmistöjen kunnioituksen ja suojelun edistäminen Euroopan ihmisoikeussopimuksen sekä kansallisten vähemmistöjen suojelua koskevassa Euroopan neuvoston puiteyleissopimuksessa vahvistettujen periaatteiden mukaisesti siten, että noudatetaan EU:n jäsenvaltioiden parhaita käytäntöjä.

                  —

                  Kaikkien etnisten ryhmien koulutukseen pääsyn edistäminen.

            Alueelliset kysymykset ja kansainväliset velvoitteet

                  —

                  Alueellisesta yhteistyöstä ja hyvistä naapuruussuhteista huolehtiminen erityisesti tehostaen pyrkimyksiä löytää neuvotteluteitse yhteisesti hyväksyttävä ratkaisu Kreikan kanssa nimikysymykseen YK:n turvallisuusneuvoston päätöslauselmien 817/93 ja 845/93 mukaisesti.

                  —

                  Sopimusten tekeminen naapurimaiden kanssa erityisesti vapaakaupasta, rajat ylittävästä yhteistyöstä, järjestäytyneen rikollisuuden, laittoman kaupan ja salakuljetuksen torjunnasta, yhteistyöstä oikeusasioissa, rajavalvonnasta sekä ympäristö-, liikenne- ja energiakysymyksistä ja näiden sopimusten täytäntöönpano.

            Taloudelliset arviointiperusteet

                  —

                  Talouden toimijoiden oikeusvarmuuden vahvistaminen. Oikeudellisten menettelyjen nopeuttaminen ja omistusoikeuksien selkiyttäminen. Määrätietoinen toiminta, jotta maa- ja kiinteistörekisteri saadaan valmiiksi.

                  —

                  Valtion valmiuksien vahvistaminen kaupallisten riita-asioiden selvittämisessä.

                  —

                  Sen varmistaminen, että hallinnolliset päätökset perustuvat avoimiin sääntöihin ja että harkintavaltaan perustuviin päätöksiin liittyy mahdollisuus turvautua hallinnollisiin ja tuomioistuimessa tapahtuviin muutoksenhakumenettelyihin.

                  —

                  Yleisen liiketoimintailmapiirin parantaminen muun muassa vahvistamalla lainsäädännön täytäntöönpanoa ja soveltamisen valvontaa esimerkiksi tilintarkastuksen ja yrityskirjanpidon aloilla. Maan houkuttavuuden lisääminen kotimaisten ja ulkomaisten suorien sijoitusten kohteena.

                  —

                  Konkurssimenettelyjen keston lyhentäminen, kertyneiden konkurssimenettelyjen ruuhkan purkaminen sekä konkurssissa olevien muttei purkautuneiden yritysten kertymisen vähentäminen.

                  —

                  Tasavertaisen kohtelun takaaminen kaikille veronmaksajille. Sellaisen käytännön poistaminen, jonka mukaan verojen ja sosiaaliturvamaksujen maksamatta jättäminen on sallittua joillekin veronmaksajille. Maksamattomien verojen ja sosiaaliturvamaksujen kertymän poistaminen. Pyramidimaisiin veronkiertojärjestelmiin osallistuneiden yksityishenkilöiden ja yritysten syytteeseen saattamisen varmistaminen.

                  —

                  Markkinoiden vapauttamisen loppuunsaattaminen. Erityisesti yksityistämisen ja verkkotoimialan vapauttamisen jatkaminen.

                  —

                  Työttömyyden hoito ja työpaikkojen luomisen tukeminen. Uuden työmarkkinasuhteita koskevan lain ja työvoimaviraston uudistuksen nopean täytäntöönpanon varmistaminen. Työpaikkojen luomista erityisesti naisille ja nuorille edistävien lisätoimien käynnistäminen.

                  —

                  Vakavaraisuus- ja valvontanormien vahvistaminen pankki- ja vakuutusalalla.

                  —

                  Rahoitusalan oikeuskehyksen yhdenmukaistamisen jatkaminen ja ripeän täytäntöönpanon varmistaminen, jotta erityisesti kansainvälisten normien ja käytäntöjen nopea käyttöönotto voidaan varmistaa.

                  —

                  Julkisen varainhoidon lisäparannukset. Erityisesti on pantava täytäntöön julkistalouden hajauttaminen ja jatkettava virkamiesten palkka-asteikon laajentamista.

            Edellytykset täyttää jäsenyysvelvoitteet
      Tavaroiden vapaa liikkuvuus

                  —

                  Nykyisen institutionaalisen kehyksen rakenneuudistuksen loppuun saattaminen, jotta eriyttäminen sääntely-, akkreditointi-, standardointi- ja tuotteiden sertifiointitoimintojen välillä toteutuu.

                  —

                  Eurooppalaisten normien omaksumisen nopeuttaminen.

                  —

                  Vaatimustenmukaisuuden arviointilaitosten nimeämistä ja ilmoittamista koskevan lainsäädännön antaminen ja toimivan vaatimustenmukaisuuden arviointirakenteen luominen.

                  —

                  Uuden tuoteturvalain antaminen.

                  —

                  Tavaroiden vapaata liikkumista koskevassa yhteisön säännöstössä vaaditun markkinavalvontajärjestelmän kehittäminen.

                  —

                  Vanhan ja uuden lähestymistavan direktiivien saattamiseen osaksi kansallista lainsäädäntöä liittyvän työn jatkaminen.

            Pääomien vapaa liikkuvuus

                  —

                  Rahanpesun vastaisen kehyksen lisävahvistaminen erityisesti lisäämällä tietoisuutta raportoivissa instituutioissa ja varmistamalla vakuuttava lainvalvonta asiaan liittyvissä instituutioissa. Rahanpesun ja terrorismin rahoituksen vastaisen kansallisen strategian täytäntöönpano.

            Julkiset hankinnat

                  —

                  Julkisia hankintoja koskevan lainsäädännön yhdenmukaistaminen yhteisön säännöstön kanssa erityisesti yleishyödyllisten palvelujen alalla.

                  —

                  Toimivan muutoksenhakujärjestelmän varmistaminen erityisesti muutoksenhakuun oikeutettujen osapuolten piirin osalta sekä valitusten tekoaikaa pidentämällä.

                  —

                  Tietoisuuden lisääminen julkisella sektorilla julkisia hankintoja koskevista säännöistä ja niiden noudattamisen edistäminen.

                  —

                  Julkisten hankintojen viraston perustaminen sekä riittävästä henkilöstöstä ja välineistöstä huolehtiminen ottaen huomioon myös sen tehtävän korruption havaitsemisessa.

            Yrityslainsäädäntö

                  —

                  Yritysten rekisteröintiä koskevan uudistuksen jatkaminen monimutkaisten ja pitkien menettelyjen helpottamiseksi.

                  —

                  Kirjanpito- ja tilinpäätösvaatimusten asianmukaisen soveltamisen valvonnan varmistaminen. Kansainvälisten tilinpäätösstandardien täytäntöönpanon varmistaminen.

                  —

                  Tilinpäätösstandardikomitean toiminnan aloittaminen.

            Tekijänoikeuslaki

                  —

                  Vakuuttavan lainvalvonnan käyttöönotto teollis- ja tekijänoikeuksien suojelussa. Sen varmistaminen, että sakkoja ja muita seuraamuksia sovelletaan tosiasiallisesti ja että niillä on varoittava vaikutus. Tätä varten lainvalvontaan, syytetoimiin ja tuomioistuimille on varattava riittävät resurssit.

            Kilpailu

                  —

                  Vakuuttavan lainvalvonnan käyttöönotto kilpailualalla ja valtiontukien valvonnassa. Markkinakilpailun suojeluvirastolle on annettava riittävät keinot valvoa lain noudattamista ja varmistettava valtiontukikomission riippumattomuus riittävän henkilöstön ja asianmukaisten tilojen avulla.

                  —

                  Kattavan kartoituksen tekeminen kaikista voimassa olevista toimenpiteistä ja niistä ilmoittaminen.

                  —

                  Lainsäädännön yhdenmukaistaminen EU:n kilpailulainsäädännön ja valtiontukisääntöjen kanssa.

                  —

                  Tietoisuuden lisääminen asiasta hallintoelimissä ja liike-elämässä.

            Rahoituspalvelut

                  —

                  Rahoitusalan lainsäädännön ja valvontakehyksen, myös lainvalvonnan, vahvistaminen erityisesti vakuutusalan ja arvopaperimarkkinoiden osalta.

                  —

                  Riippumattoman ja riittävällä henkilöstöllä toimivan valvontaviranomaisen perustaminen vakuutusalaa varten.

            Tietoyhteiskunta ja tiedotusvälineet

                  —

                  Vakautus- ja assosiaatiosopimuksen rikkomisen lopettaminen toteuttamalla kaikki tarvittavat toimenpiteet, joilla täytetään velvoite vapauttaa sähköinen viestintä, tarvittavan johdetun lainsäädännön antaminen ja sääntelyelinten vahvistaminen mukaan luettuina.

                  —

                  Markkina-asemaltaan merkittävien toimijoiden kilpailua edistävien toimien varmistaminen.

                  —

                  Tiedotusvälineitä koskevan lainsäädännön yhdenmukaistaminen Euroopan neuvoston ja Euroopan komission asiantuntijoista koostuvan sekavaltuuskunnan toukokuussa 2005 antamien suositusten mukaisesti.

                  —

                  Sen varmistaminen, että kunnianloukkauslainsäädäntö vastaa eurooppalaisia normeja.

                  —

                  Sähköisten tiedotusvälineiden neuvoston riippumattomuuden ja hallinnollisten valmiuksien vahvistaminen.

            Maatalous ja maaseudun kehittäminen

                  —

                  Maatalousmaan kiinteistörekisteriin kirjaamisen nopeuttaminen.

                  —

                  EU:n maaseudun kehittämisvälineiden edellyttämän lainsäädännön antaminen ja tarvittavan hallintorakenteen perustaminen, myös valmistelut maaseudun kehittämistuen maksajaviraston perustamista varten.

            Elintarviketurva, eläinlääkintä ja kasvinsuojelu

                  —

                  Lainsäädännön yhdenmukaistamisen jatkaminen yhteisön eläinlääkintä- ja kasvinsuojelusäännöstön kanssa.

                  —

                  Eläinlääkintävalmiuksien vahvistaminen niin valtion kuin paikallishallinnon tasolla, jotta voidaan perustaa EU:n järjestelmien kanssa erityisesti tuonnin valvonnan osalta yhteensopiva valvontajärjestelmä. Tarkastajien hallinnoinnin ja koulutuksen vahvistaminen.

                  —

                  Nautaeläinten ja tarvittaessa muiden lajien tunnistus- ja rekisteröintijärjestelmän perustaminen.

                  —

                  Eläinten tauti- ja terveysvalvontajärjestelmien yhdenmukaistamisen jatkaminen EU:n lainsäädännön ja institutionaalisten vaatimusten sekä luettelossa A lueteltuja tauteja koskevan valmiussuunnitelman kanssa.

                  —

                  Elintarvikejalostuslaitosten kunnostusohjelman laatiminen niiden saattamiseksi EU:n vaatimusten mukaisiksi.

            Liikennepolitiikka

                  —

                  Yhdenmukaistamisen jatkaminen maantieliikennettä koskevan yhteisön säännöstön kanssa erityisesti markkinoille pääsyn, vaarallisten aineiden kuljetusten sekä sosiaali- ja verotusalan säännöstön osalta.

                  —

                  Rautateiden osalta infrastruktuurihallinnosta ja rautatieyrityksistä riippumattoman sääntelyelimen perustaminen. Turvallisuustodistuksia antavan turvallisuusviranomaisen perustaminen. Lainsäädännön yhdenmukaistaminen EU:n sääntöjen kanssa vaarallisten aineiden rautatiekuljetusten osalta.

                  —

                  Ilmailun alalla yhdenmukaistamisen jatkaminen turvallisuussääntöjen sekä markkinoiden toimintaa koskevien sääntöjen kanssa. Siviili-ilmailuviranomaisten hallinnollisten valmiuksien vahvistaminen.

                  —

                  Euroopan yhteistä ilmailualuetta koskevan sopimuksen tekeminen EU:n ilmailulainsäädännön täytäntöönpanoa koskeva, siirtymätoimenpiteitä käsittelevä pöytäkirja mukaan lukien.

                  —

                  Kaakkois-Euroopan keskeisen alueellisen liikenneverkon kehittämisestä tehdyn yhteisymmärryspöytäkirjan täytäntöönpanon jatkaminen.

            Energia

                  —

                  Sähkön ja kaasun sisämarkkinoita, energiatehokkuutta ja uusiutuvia energialähteitä koskevan lainsäädännön yhteisön säännöstöön yhdenmukaistamisen aloittaminen siten, että energiamarkkinat avataan asteittain kilpailulle.

                  —

                  Energia-alan sääntelykomission riippumattomuuden vahvistaminen.

                  —

                  Energiayhteisön perustamissopimuksen täytäntöönpanon aloittaminen.

                  —

                  Hallinnollisten valmiuksien lisääminen kaikilla energia-aloilla.

            Verotus

                  —

                  Hallinnollisten valmiuksien lisääminen verolainsäädännön täytäntöönpanoa ja veronkierron torjumista varten.

                  —

                  Rakenteellisten toimien toteuttaminen valvontapolitiikan uudistamiseksi ja valvontavalmiuksien parantamiseksi kiireellisesti.

                  —

                  Tilintarkastusstrategian ja riittävien tietotekniikkajärjestelmien kehittäminen.

                  —

                  Tupakkatuotteiden verojärjestelmän muuttaminen nykyisin vallitsevan eron poistamiseksi kotimaisten ja tuotujen tuotteiden väliltä.

                  —

                  Sitoutuminen noudattamaan yhtiöverotukseen sovellettavien menettelysääntöjen mukaisia periaatteita ja sen varmistaminen, että uudet verotoimenpiteet ovat näiden periaatteiden mukaisia.

            Tilastot

                  —

                  Valtion tilastokeskuksen valmiuksien vahvistaminen, jotta maatalous- ja yrityslaskenta saadaan tehtyä ajoissa ja kansantalouden tilinpitoa siihen liittyvine tilastoineen voidaan edelleen kehittää. EU:n normien ja menetelmien mukaisen maataloustilastojen keruun ja käsittelyn parantaminen.

                  —

                  Valtion tilastolain muuttaminen siten, että se on täysin EU:n normien mukainen ja olosuhteet tilastoja koskevan yhteisön säännöstön täytäntöönpanoon ovat asianmukaiset.

            Yritys- ja elinkeinopolitiikka

                  —

                  Pienyrityksiä koskevan eurooppalaisen peruskirjan täytäntöönpanon jatkaminen. Palvelusetelijärjestelmän käyttöönotto koulutuksessa ja neuvonnassa. Pienyritysten käynnistystä varten olevia verokannustimia koskevien mahdollisuuksien selvittäminen. Pk-yritysten neuvottelu- ja edustuskanavien parantaminen.

                  —

                  Järjestelmällisen arvioinnin käyttöönotto uuden sääntelyn vaikutuksista yrityksiin.

                  —

                  Lainatakuurahaston käynnistyksen sekä ammattimaisen ja riippumattoman hallinnoinnin varmistaminen.

                  —

                  Sähköistä allekirjoitusta koskevan lainsäädännön tosiasiallisen täytäntöönpanon varmistaminen.

            Aluepolitiikka ja rakennepoliittisten välineiden yhteensovittaminen

                  —

                  Kattavan ja johdonmukaisen strategian sekä aluekehityslakiluonnoksen laatiminen.

                  —

                  Sellaisten kumppanuusrakenteiden tunnistaminen, joilla varmistetaan asianomaisten osapuolten tiivis yhteistyö kansallisella ja alueellisella tasolla.

            Oikeus, vapaus ja turvallisuus

                  —

                  Rajavalvontalain, yhtenäistetyn rajavalvontastrategian säännökset mukaan luettuina, sekä ulkomaalaislain antaminen ja täytäntöönpano. Yhdennetyn rajavalvonnan toimintasuunnitelman täytäntöönpano. Schengenin ohjekirjan mukaisten kirjallisten ohjeiden laatiminen kaikilla rajatarkastuspaikoilla käytettäviksi.

                  —

                  Rajavalvonnan päätietokantojen kehittäminen ja niiden yhteenliittämisen varmistaminen. Asiakirjatarkastuksiin ja rajavalvontaan käytettävän välineistön parantaminen. Korkealuokkaisten matkustus- ja henkilöasiakirjojen käyttöönotto. Lisäkoulutuksen järjestäminen puolustusministeriöstä siirretylle henkilöstölle monivuotisen koulutusohjelman perusteella.

                  —

                  Poliisitoimen uudistusta koskevan toimintasuunnitelman täytäntöönpanon jatkaminen. Riittävästä rahoituksesta ja koulutuksesta huolehtiminen. Yhteensovittamisen ja yhteistyön lisääminen sekä poliisivoimien sisällä että poliisiin ja muiden lainvalvontaviranomaisten välillä.

                  —

                  Kattavan poliisitoimen henkilöresurssi- ja koulutusstrategian laatiminen ja täytäntöönpano. Välineistön parantaminen erityisesti erityistutkinnan alalla.

                  —

                  Järjestäytyneen rikollisuuden vastaisiin toimiin keskittyvien toimenpiteiden täytäntöönpanon jatkaminen. Yhdennetyn tiedustelujärjestelmän luominen virastojen väliseen käyttöön järjestäytyneen rikollisuuden vastustamisessa, ihmisten, aseiden ja huumeiden kauppa mukaan luettuna.

                  —

                  EU:n vuosien 2005–2012 huumestrategiaa vastaavan kansallisen huumestrategian sekä soluttautumiseen erikoistuneen järjestelmällisen poliisiyksikön kehittäminen ja tiedusteluun perustuvan poliisitoiminnan koulutuksen järjestäminen. Riittävien voimavarojen varmistaminen todistajien suojeluun. Tietokonerikosten tutkintavalmiuksien lisääminen.

            Ympäristö

                  —

                  Lainsäädännön täytäntöönpanon ja ympäristön seurannan parantaminen.

                  —

                  Ympäristötarkastuslaitoksen ja muiden lainvalvontaelinten vahvistaminen. Vakuuttavan lainvalvonnan käyttöönotto. Sen varmistaminen, että sakkoja ja muita seuraamuksia sovelletaan tosiasiallisesti ja että niillä on varoittava vaikutus.

                  —

                  Hallinnollisten valmiuksien vahvistaminen kansallisella ja paikallisella tasolla sekä valmistelujen aloittaminen strategisia suunnitelmia, mm. rahoitusstrategioita varten.

                  —

                  Ympäristöinvestointeja koskevan strategian laatiminen yhdensuuntaistamisesta aiheutuvien kustannusten perusteella.

            Tulliliitto

                  —

                  Yleisten tulliselvitysmaksujen yhdenmukaistaminen yhteisön säännöstön kanssa. Tariffikiintiöön lukemista koskevien hakemusten 100 euron erityismaksun poistaminen yhteisön säännöstön vastaisena ja vakautus- ja assosiaatiosopimusta rikkovana.

                  —

                  Hallinnollisten valmiuksien lisääminen tullilainsäädännön täytäntöönpanoa ja rajat ylittävän rikollisuuden torjumista varten.

                  —

                  Kaikkien tarvittavien toimien toteuttaminen alkuperäsääntöjen asianmukaisen soveltamisen varmistamiseksi.

                  —

                  Lainsäädännön ja menettelyjen lähentäminen yhteisön säännöstöön erityisesti passituksen, yksinkertaistettujen menettelyjen ja tariffikiintiöiden osalta.

            Ulkosuhteet

                  —

                  Pyrkiminen alueellisen Kaakkois-Euroopan vapaakauppasopimuksen tekemiseen.

            Varainhoidon valvonta

                  —

                  Johdonmukaisen lainsäädännön antaminen sisäisestä valvonnasta, johon kuuluvat kaikki oleelliset osatekijät, jotka liittyvät johdon vastuuvelvollisuuteen, riippumattomaan sisäiseen tilintarkastukseen, keskitettyyn yhdenmukaistamiseen sekä petosten ehkäisyyn, ja sen täytäntöönpano.

                  —

                  Julkistalouden sisäistä valvontaa koskevan strategian tai toimintapoliittisen asiakirjan laatiminen julkistalouden sisäiseen valvontaan liittyvien keskipitkän aikavälin tavoitteiden toteuttamisen perustaksi.

                  —

                  Toiminnallisesti riippumattomien sisäisen valvonnan yksiköiden perustamisen loppuunsaattaminen keskeisissä valtion instituutioissa ja tällaisten yksiköiden perustaminen kuntatasolla. Valtiovarainministeriön koordinointiaseman vahvistaminen. Riittävän henkilöstön, koulutuksen ja välineistön varmistaminen.

                  —

                  Varainhoidon ja sen valvonnan yhdenmukaistamisyksikön perustaminen valtiovarainministeriöön.

                  —

                  EU:n liittymistä edeltävien välineiden mukaisten ohjelmien hajautettujen täytäntöönpanoedellytysten vaatimien tehokkaiden hallinto-, seuranta-, valvonta- ja tilintarkastusjärjestelmien kehittäminen.

                  —

                  Valtiontalouden tarkastusviraston toiminnallisen ja taloudellisen riippumattomuuden lisääminen ja sen päätelmiin perustuvien jatkotoimien varmistaminen.

            3.2.   KESKIPITKÄN AIKAVÄLIN TAVOITTEET

            Poliittiset arviointiperusteet

      Demokratia ja oikeusvaltioperiaate
      Julkishallinto

                  —

                  Hallinnolla vakautus- ja assosiaatiosopimuksen täytäntöönpanoon olevien valmiuksien edelleen kehittäminen.

                  —

                  Kansalaisyhteiskunnan, myös työmarkkinaosapuolten, aktiivisen päätöksentekoon osallistumisen edistäminen.

            Oikeusjärjestelmä

                  —

                  Oikeuslaitosuudistuksen strategian ja toimintasuunnitelman täytäntöönpanon loppuunsaattaminen. Oikeuslaitoksen riippumattomuuden ja tehokkuuden varmistaminen.

                  —

                  Siviiliasioiden täytäntöönpanon lisääntymisenä havaittavien tulosten saavuttaminen oikeuslaitoksen toiminnassa.

                  —

                  Tuomarien ja syyttäjien koulutuslaitoksen kehittäminen.

                  —

                  Oikeusjärjestelmän valmiuksien kehittäminen järjestäytyneeseen rikollisuuteen ja talousrikoksiin liittyvien tapausten käsittelyssä.

                  —

                  Tuomioistuimille annettavan riittävän välineistön ja tietoteknisen tuen varmistaminen.

            Korruption vastainen politiikka

                  —

                  Korruption vastaisen strategian täytäntöönpanon jatkaminen ja tietoisuuden lisäämisaloitteiden edistäminen hallinnossa ja suuren yleisön keskuudessa. Korruption vastaisten toimenpiteiden ja lainsäädännön tehokkaan täytäntöönpanon varmistaminen.

                  —

                  Tiedonkeruuseen ja -vaihtoon sekä tietokantojen vastavuoroiseen hyödyntämiseen tarkoitetun menettelytavan laatiminen ja järjestelmän toiminnan varmistaminen.

            Ohridin puitesopimus

                  —

                  Hajauttamisen loppuunsaattaminen sekä vähemmistöjen tasavertaisen edustuksen varmistamiseen hallinnossa ja julkisissa yrityksissä tähtäävän strategian täytäntöönpanon jatkaminen.

            Ihmisoikeudet ja vähemmistöjen suojelu

                  —

                  Ihmisoikeuksien kunnioittamisen edistäminen lainvalvontaelimissä sekä säilöönottokeskuksissa ja vankiloissa.

            Taloudelliset arviointiperusteet

                  —

                  Liiketoimintaympäristön parantaminen. Erityisesti maan ja kiinteistöjen kirjaaminen rekisteriin ja tähän liittyen kiinteistörekisterin vahvistaminen. Velkojien oikeuksien täytäntöönpanon varmistaminen avoimella lainsäädäntökehyksellä. Sijoitusten edellytysten parantaminen.

                  —

                  Hallintotavan parantaminen laadullisesti säilyttäen samalla moitteeton julkisen talouden hoito.

                  —

                  Toimet epävirallisen talouden yhdentämiseksi viralliseen talouteen erityisesti, jotta työntekijät saadaan täysin sosiaaliturvajärjestelmään ja rekisteröimättömien yritysten epäreilu kilpailu saadaan poistettua.

                  —

                  Rakennemuutoksen ja talouselämän monipuolistamisen edistäminen, jotta maa pystyy hyödyntämään paremmin suhteellisia etujaan.

                  —

                  Alueellisen taloudellisen yhdentymisen jatkaminen. Liikenne- ja viestintäinfrastruktuurin nykyaikaistaminen. Maan kaupan alueellisen yhdentämisen syventäminen.

                  —

                  Tuottamattomien menojen suhteellisen suuren osuuden vähentäminen ja koulutukseen, infrastruktuuriin sekä tutkimukseen ja kehitykseen käytettävän rahoituksen lisääminen.

                  —

                  Koulutusjärjestelmän nykyaikaistaminen. Koulutusjärjestelmän laadun yhdenmukaistaminen EU:n vaatimuksiin. Keskiasteen ja yliopistotason koulutuksen opetussuunnitelmien nykyaikaistaminen. Toimien lisääminen nykyaikaisen ammattikoulutusjärjestelmän luomiseksi.

                  —

                  Hallinnollisten valmiuksien lisääminen veronkeruussa ja menojen valvonnassa. Sisäisen valvonnan ja tilintarkastusvaatimusten lisääminen.

            Edellytykset täyttää jäsenyysvelvoitteet
      Tavaroiden vapaa liikkuvuus

                  —

                  Euroopan standardointikomitean (CEN) ja Euroopan sähkötekniikan standardointikomitean (Cenelec) sekä Euroopan telealan standardointilaitoksen (ETSI) täysjäseneksi pääsyn nopeuttaminen. Standardointilaitoksen riittävän henkilöstömäärän takaaminen.

                  —

                  Tehokkaan markkinavalvonnan edellyttämien hallinnollisten valmiuksien vahvistaminen.

                  —

                  Vastavuoroista tunnustamista koskevien lausekkeiden lisääminen lainsäädäntöön.

            Työntekijöiden vapaa liikkuvuus

                  —

                  Sosiaaliturvajärjestelmien yhteensovittamista koskevien yhteisön sääntöjen täytäntöönpanon edellyttämien riittävien hallinnollisten valmiuksien kehittäminen.

            Sijoittautumisoikeus ja palvelujen tarjoamisen vapaus

                  —

                  Ulkomaisen ammattipätevyyden tunnustamiseen tarvittavan lainsäädännön antaminen ja tähän liittyvien hallintorakenteiden ja menettelyjen luominen.

                  —

                  Postidirektiiveihin perustuvan postipolitiikan käyttöönotto, myös riippumattoman kansallisen postipalvelujen sääntelyviranomaisen perustaminen.

            Yrityslainsäädäntö

                  —

                  Tilintarkastuksen korkean vaatimustason varmistaminen.

            Kilpailu

                  —

                  Lainvalvonnan parantaminen kilpailualalla ja valtiontukien valvonnassa.

            Tietoyhteiskunta ja tiedotusvälineet

                  —

                  Tietoyhteiskuntaa ja tiedotusvälineitä koskevan EU:n kehyksen siirtäminen osaksi kansallista lainsäädäntöä ja sen täytäntöönpano.

                  —

                  Sähköistä kaupankäyntiä ja ehdolliseen pääsyyn perustuvia palveluja koskevan lainsäädännön antaminen.

                  —

                  Yhdenmukaistamisen jatkaminen rajat ylittävistä televisiolähetyksistä tehdyn eurooppalaisen yleissopimuksen ja Televisio ilman rajoja -direktiivin kanssa.

                  —

                  Sääntelyviranomaisten hallinnollisten valmiuksien vahvistaminen.

            Maatalous ja maaseudun kehittäminen

                  —

                  Maaseudun kehittämisen yleisstrategian kehittäminen.

                  —

                  Maataloushallinnon valmiuksien parantaminen ja yhteisen maatalouspolitiikan hallintomekanismien täytäntöönpanoa ja soveltamista koskevien valmistelujen loppuunsaattaminen erityisesti yhdennetyn hallinto- ja valvontajärjestelmän ja maksajaviraston osalta. Viljelylohkojen tunnistamisjärjestelmän toiminnan varmistaminen.

                  —

                  Viinitilarekisterin perustaminen ja sen toiminnan aloittaminen.

            Elintarviketurva, eläinlääkintä ja kasvinsuojelu

                  —

                  Lainsäädännön yhdentämisen jatkaminen tarttuvia spongiformisia enkefalopatioita (TSE) ja eläimistä saatavia sivutuotteita koskevan yhteisön säännöstön kanssa, lainsäädännön täytäntöönpano ja valvonta sekä tarvittavien keruu- ja käsittelyjärjestelmien perustaminen.

                  —

                  Henkilöstömäärältään riittävän kasvinsuojeluviranomaisen perustaminen ja kasvinsuojeluyksikköjen riittävän laboratoriokapasiteetin varmistaminen. Kasvinsuojelulainsäädännön yhdenmukaistaminen yhteisön säännöstön kanssa.

            Liikennepolitiikka

                  —

                  Lainsäädännön yhdenmukaistaminen täysin yhteisön säännöstön kanssa maantieliikenteen osalta. Yhdenmukaistamisen jatkaminen rautateitä koskevan yhteisön säännöstön kanssa (ensimmäinen ja toinen rautatiepaketti sekä yhteentoimivuus). Täydellinen yhdenmukaistaminen ilmailulainsäädännön kanssa. Vastaavan lainsäädännön noudattamisen voimaperäisen valvonnan varmistaminen.

                  —

                  Kaakkois-Euroopan keskeistä alueellista liikenneverkkoa koskevan yhteisymmärryspöytäkirjan täytäntöönpano.

            Energia

                  —

                  Energiayhteisön perustamissopimuksen mukaisten vaatimusten täyttämisen jatkaminen.

                  —

                  Toimet lainsäädännön yhdenmukaistamiseksi ydinenergiaa koskevaan yhteisöön säännöstön kanssa ja hallinnollisten valmiuksien vahvistaminen tällä alalla.

            Verotus

                  —

                  Verolainsäädännön yhdenmukaistaminen täysin yhteisön säännöstön kanssa, uusi lainsäädäntö mukaan luettuna (esimerkiksi energiadirektiivi).

                  —

                  Verohallinnon uudistuksen jatkaminen ja sen asianmukaisen toiminnan varmistaminen.

                  —

                  Valmistelujen jatkaminen yhteenliitettävyyden varmistamiseksi EU:n tietokonejärjestelmien kanssa.

                  —

                  Avoimuuden ja tietojenvaihdon parantaminen EU:n jäsenvaltioiden kanssa, jotta voidaan helpottaa verojen välttämisen tai kierron estämiseen tähtäävien toimenpiteiden täytäntöönpanon valvontaa. Tietojenvaihdon EU:n jäsenvaltioiden kanssa voi tältä osin perustua OECD:n tietojenvaihtoa koskevaan mallisopimukseen.

            Tilastot

                  —

                  NUTS-luokituksen kanssa yhteensopivien tilastollisten alueiden määrittäminen ja alueellisten tilastojen tuottamisen aloittaminen.

                  —

                  Maatilarekisterin luominen maatalouslaskennan perusteella ja maataloustilastojen puutteiden korjaaminen.

                  —

                  Makrotaloutta ja sosiaalialaa koskevien tilastojen kehittäminen.

                  —

                  Luotettavien yritystilastojen kehittäminen tilastollisen yritysrekisterin ja yrityslaskennan perusteella.

            Sosiaalipolitiikka ja työllisyys

                  —

                  Lainsäädännön yhdenmukaistaminen EU:n lainsäädännön kanssa työterveyden ja -turvallisuuden, työoikeuden ja syrjinnän torjumisen aloilla sekä vastaavien hallintorakenteiden vahvistaminen.

                  —

                  Työturvallisuuslaitoksen vahvistaminen henkilöstön ja välineistön osalta ja sen mahdollistaminen, että laitos soveltaa tehokkaita ja varoittavia seuraamuksia.

                  —

                  Sellaisen kattavan työllisyysstrategian laatiminen ja täytäntöönpano, johon osallistuvat kaikki asianomaiset tahot ja joka johtaa myöhemmin eurooppalaiseen työllisyysstrategiaan osallistumiseen, sekä riittävien valmiuksien kehittäminen analysoinnin, täytäntöönpanon ja arvioinnin toteuttamiseksi.

            Yritys- ja elinkeinopolitiikka

                  —

                  Kasvuun ja innovointiin tähtäävän teollisuusstrategian määrittäminen ja täytäntöönpano.

                  —

                  Pk-yritysten tukimekanismien kehittäminen ja pk-yritysten rahoituspalvelujen saannin parantaminen.

            Aluepolitiikka ja rakennepoliittisten välineiden yhteensovittaminen

                  —

                  Vastuualueiden selvän jaon ja toimivan ministeriöiden välisen koordinoinnin varmistaminen kattavan ja johdonmukaisen aluekehitysstrategian kehittämiseksi.

                  —

                  Asianomaisten osapuolten tiiviin yhteistyön kansallisella ja alueellisella tasolla varmistavien kumppanuusrakenteiden luominen. Sosiaali- ja talouselämän osapuolten ja muiden osapuolten osallistuminen.

                  —

                  Sen varmistaminen, että nimetyt hallinto- ja maksuviranomaiset kehittävät asteittain valmiuksiaan.

                  —

                  Kansallisten ja alueellisten kehityssuunnitelmien laatiminen ja niiden täytäntöönpano.

                  —

                  Varainhoidon ja valvontamenettelyjen tehostaminen sekä asianmukaisten seuranta- ja arviointijärjestelmien käyttöönotto.

                  —

                  Kansallisen aluekehitysviraston perustaminen.

                  —

                  Rakennerahastojen ja koheesiorahaston mukaisten hankkeiden valmistelu- ja hallinnointivalmiuksien kehittäminen valtion ja NUTS III -tasolla.

            Oikeus, vapaus ja turvallisuus

                  —

                  Yhtenäistetyn rajavalvontastrategian täytäntöönpanon loppuunsaattaminen.

                  —

                  Poliisivoimien uudistusta koskevan toimintasuunnitelman täytäntöönpanon loppuunsaattaminen. Välineistön uudenaikaistamisen jatkaminen ja koulutuksen lisääminen. Henkilöresurssien hallintojärjestelmän edelleen kehittäminen.

                  —

                  Tiedusteluun perustuvan poliisitoiminnan yhdennetyn järjestelmän kehittäminen. Erityistutkinnallisten valmiuksien vahvistaminen järjestäytyneen rikollisuuden torjumiseksi (myös ihmisten, aseiden ja huumeiden kauppa).

                  —

                  Täysin kansainvälisten ja EU:n vaatimusten mukaisten turvapaikkamenettelyjen käyttö uudistettu valitusjärjestelmä mukaan luettuna. Hallinnollisten valmiuksien vahvistaminen ottamalla käyttöön hallintorakenteita koskeva strateginen suunnitelma sekä ohjeet turvapaikkahakemusten käsittelyyn. Menettelyihin liittyvän hallinnon ja tuen vahvistaminen. Vastaanottovalmiuksien lisääminen ja kaikki ulkomaalaiset turvapaikanhakijat, maahanmuuttajat ja viisuminsaajat kokoavan keskustietokannan kehittäminen.

                  —

                  Maahanmuuttopolitiikan kehittäminen ja täytäntöönpano, myös aktiivinen palautuspolitiikka, joka on EU:n vaatimusten mukainen ja tehokas taistelussa laitonta maahanmuuttoa ja maasta toiseen siirtymistä vastaan.

            Tiede ja tutkimus

                  —

                  Yhdennetyn tutkimuspolitiikan suunnittelun ja soveltamisen aloittaminen.

                  —

                  Tutkimuksen ja teknologian kehittämisen valmiuksien vahvistaminen, jotta menestyksekäs osallistuminen yhteisön puiteohjelmiin voidaan varmistaa.

            Ympäristö

                  —

                  Ympäristönsuojeluvaatimusten sisällyttäminen muihin alakohtaisiin politiikkoihin erityisesti ympäristövaikutusten arviointia kehittämällä.

                  —

                  Investointien lisääminen ympäristöinfrastruktuuriin kiinnittäen erityisesti huomiota jätevesien keräämiseen ja käsittelyyn, ilmansaasteisin sekä vesi- ja jätehuoltoon.

            Kuluttajat ja terveyden suojelu

                  —

                  Jatketaan lainsäädännön yhdenmukaistamista turvallisuustoimenpiteitä koskevan yhteisön säännöstön kanssa.

            Tulliliitto

                  —

                  Tullilainsäädännön ja menettelyjen täydellinen yhdenmukaistaminen EU:n lainsäädännön ja normien kanssa sekä näiden menettelyjen täydellinen soveltaminen koko maan alueella.

                  —

                  Tullihallinnon vahvistaminen ja sen moitteettoman toiminnan varmistaminen EU:n vaatimusten saavuttamiseksi. Vuosia 2004–2008 koskevan strategisen suunnitelman täytäntöönpanon loppuunsaattaminen.

                  —

                  Valmistelujen jatkaminen yhteenliitettävyyden varmistamiseksi EU:n tietokonejärjestelmien kanssa.

            Ulko-, turvallisuus- ja puolustuspolitiikka

                  —

                  Sen varmistaminen, että Kansainvälisen rikostuomioistuimen Roomassa tehdyn perussäännön sopimusvaltion ja Yhdysvaltojen välisiä henkilöiden rikostuomioistuimelle luovuttamisen ehtoihin liittyviä järjestelyjä koskevat EU:n pääperiaatteet, jotka on hyväksytty 30 päivänä syyskuuta 2002, otetaan täysin huomioon.

            Varainhoidon valvonta

                  —

                  Hajautetun johdon tilivelvollisuuden periaatteiden ja toiminnallisesti riippumattoman sisäisen tarkastuksen kehittäminen ja täytäntöönpano kansainvälisesti tunnustettujen normien ja EU:n parhaiden käytäntöjen mukaisesti EU:n julkistalouden varainhoidon sisäisen valvonnan mallia noudattaen ja johdonmukaisen lainsäädännön ja asianmukaisten institutionaalisten valmiuksien avulla. Sen varmistaminen, että tähän pyritään valtiovarainministeriön koordinoidulla ja yhdenmukaistavalla toiminnalla.

                  —

                  Valtiontalouden tarkastusviraston toimintavalmiuksien sekä toiminnallisen ja taloudellisen riippumattomuuden lisääminen.

                  —

                  Menettelyjen ja hallinnollisten valmiuksien kehittäminen EY:n taloudellisten etujen tehokkaan suojaamisen varmistamiseksi.

            4.   OHJELMASUUNNITTELU
      Vakautus- ja assosiaatioprosessiin liittyvää yhteisön apua annetaan Länsi-Balkanin maille olemassa olevista rahoitusvälineistä ja erityisesti Albanialle, Bosnia ja Hertsegovinalle, Kroatialle, Jugoslavian liittotasavallalle ja entiselle Jugoslavian tasavallalle Makedonialle annettavasta avusta 5 päivänä joulukuuta 2000 annetun neuvoston asetuksen (EY) N:o 2666/2000 (1) mukaisesti. Tämän vuoksi tällä päätöksellä ei ole taloudellisia vaikutuksia. Lisäksi entinen Jugoslavian tasavalta Makedonia voi saada rahoitusta useita maita koskevista ja horisontaalisista ohjelmista.
      5.   EHDOLLISUUS
      Osana vakautus- ja assosiaatioprosessia Länsi-Balkanin maille annettavan yhteisön avun antaminen riippuu edistymisestä Kööpenhaminassa vahvistettujen arviointiperusteiden sekä tämän Eurooppa-kumppanuuden ensisijaisten tavoitteiden saavuttamisessa. Jos näitä ehtoja ei täytetä, että neuvosto voi toteuttaa aiheelliset toimenpiteet neuvoston asetuksen (EY) N:o 2666/2000 5 artiklan mukaisesti. Yhteisön avun antamiseen sovelletaan myös 29 päivänä huhtikuuta 1997 sekä 21 ja 22 päivänä kesäkuuta 1999 annetuissa neuvoston päätelmissä määriteltyjä ehtoja, jotka koskevat erityisesti edunsaajien sitoutumista demokraattisten, taloudellisten ja institutionaalisten uudistusten toteuttamiseen.
      6.   SEURANTA
      Eurooppa-kumppanuuden täytäntöönpanoa tarkastellaan vakautus- ja assosiaatioprosessin yhteydessä käyttöön otettujen mekanismien ja erityisesti komission vuosikertomusten avulla.

         (1)  EYVL L 306, 7.12.2000, s. 1. Asetus sellaisena kuin se on viimeksi muutettuna asetuksella (EY) N:o 2112/2005 (EUVL L 344, 27.12.2005, s. 23).


Avis juridique important

|

32000D0192

2000/192/EY: Komission päätös, tehty 7 päivänä helmikuuta 2000, Euroopan yhteisön ja Australian viinikaupasta tehdyn sopimuksen muuttamista koskevan sopimuksen tekemisestä (tiedoksiannettu numerolla K(2000) 224)

Virallinen lehti nro L 060 , 07/03/2000 s. 0023 - 0023

KOMISSION PÄÄTÖS,tehty 7 päivänä helmikuuta 2000,Euroopan yhteisön ja Australian viinikaupasta tehdyn sopimuksen muuttamista koskevan sopimuksen tekemisestä(tiedoksiannettu numerolla K(2000) 224)(2000/192/EY)EUROOPAN YHTEISÖJEN KOMISSIO, jokaottaa huomioon Euroopan yhteisön perustamissopimuksen,ottaa huomioon Euroopan yhteisön ja Australian välisen viinikauppaa koskevan sopimuksen tekemisestä ja allekirjoittamisesta 24 päivänä tammikuuta 1994 tehdyn neuvoston päätöksen 94/184/EY(1) ja erityisesti sen 3 artiklan,ottaa huomioon Brysselissä 26 päivänä ja Canberrassa 31 päivänä tammikuuta 1994 allekirjoitetun Euroopan yhteisön ja Australian sopimuksen viinikaupasta(2),sekä katsoo seuraavaa:(1) Komissio on yhteisön puolesta neuvotellut kyseisen sopimuksen muuttamisesta siten, että kationinvaihtohartsilla käsitellyille australialaisille viineille myönnettyä väliaikaista lupaa jatketaan 30 päivään kesäkuuta 2000.(2) Tässä päätöksessä säädetyt toimenpiteet ovat viinin hallintokomitean lausunnon mukaiset,ON TEHNYT TÄMÄN PÄÄTÖKSEN:1 artiklaHyväksytään yhteisön puolesta Euroopan yhteisön ja Australian viinikaupasta tehdyn sopimuksen muuttamista koskeva sopimus.Sopimusteksti on tämän päätöksen liitteenä.2 artiklaTämä päätös ja 1 artiklassa tarkoitettu sopimus julkaistaan Euroopan yhteisöjen virallisessa lehdessä.Tehty Brysselissä 7 päivänä helmikuuta 2000.Komission puolestaFranz FISCHLERKomission jäsen(1) EYVL L 86, 31.3.1994, s. 1.(2) EYVL L 86, 31.3.1994, s. 3.


title: Neuvoston päätös (YUTP) 2016/1107, annettu 7 päivänä heinäkuuta 2016, Euroopan unionin rajavalvonnan avustusoperaation perustamisesta Rafahin rajanylityspaikkaa varten (EU BAM Rafah) hyväksytyn yhteisen toiminnan 2005/889/YUTP muuttamisesta

text:
               8.7.2016

               FI

               Euroopan unionin virallinen lehti

               L 183/64

         NEUVOSTON PÄÄTÖS (YUTP) 2016/1107,
   annettu 7 päivänä heinäkuuta 2016,
   Euroopan unionin rajavalvonnan avustusoperaation perustamisesta Rafahin rajanylityspaikkaa varten (EU BAM Rafah) hyväksytyn yhteisen toiminnan 2005/889/YUTP muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 28 artiklan, 42 artiklan 4 kohdan ja 43 artiklan 2 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 25 päivänä marraskuuta 2005 yhteisen toiminnan 2005/889/YUTP (1).

               (2)

               Neuvosto hyväksyi 2 päivänä heinäkuuta 2015 päätöksen (YUTP) 2015/1065 (2) yhteisen toiminnan 2005/889/YUTP muuttamisesta ja sen voimassaolon jatkamisesta 30 päivään kesäkuuta 2016.

               (3)

               Strategisen välitarkastelun pohjalta EU BAM Rafah -operaatiota olisi jatkettava edelleen 12 kuukaudella 30 päivään kesäkuuta 2017.

               (4)

               Yhteinen toiminta 2005/889/YUTP olisi näin ollen muutettava vastaavasti.

               (5)

               EU BAM Rafah toteutetaan tilanteessa, joka saattaa huonontua ja joka voi haitata perussopimuksen 21 artiklassa määrättyjen unionin ulkoisen toiminnan tavoitteiden saavuttamista,

         ON HYVÄKSYNYT TÄMÄN PÄÄTÖKSEN:
   1 artikla
   Muutetaan yhteinen toiminta 2005/889/YUTP seuraavasti:

               1)

               Lisätään 13 artiklan 1 kohtaan alakohta seuraavasti:
               ”EU BAM Rafahiin liittyviin menoihin tarkoitettu rahoitusohje 1 päivän heinäkuuta 2016 ja 30 päivän kesäkuuta 2017 väliselle ajalle on 1 545 000 euroa.”

               2)

               Korvataan 16 artiklan toinen kohta seuraavasti:
               ”Sen voimassaolo päättyy 30 päivänä kesäkuuta 2017.”

         2 artikla
   Tämä päätös tulee voimaan päivänä, jona se hyväksytään.
   Sitä sovelletaan 1 päivästä heinäkuuta 2016.

      Tehty Brysselissä 7 päivänä heinäkuuta 2016.

            Neuvoston puolesta

            Puheenjohtaja

         M. LAJČÁK

      (1)  Neuvoston yhteinen toiminta 2005/889/YUTP, 25 päivältä marraskuuta 2005, Euroopan unionin rajavalvonnan avustusoperaation perustamisesta Rafahin rajanylityspaikkaa varten (EU BAM Rafah) (EUVL L 327, 14.12.2005, s. 28).

      (2)  Neuvoston päätös (YUTP) 2015/1065, annettu 2 päivänä heinäkuuta 2015, Euroopan unionin rajavalvonnan avustusoperaation perustamisesta Rafahin rajanylityspaikkaa varten (EU BAM Rafah) hyväksytyn yhteisen toiminnan 2005/889/YUTP muuttamisesta (EUVL L 174, 3.7.2015, s. 23).


title: 2007/261/EY: Neuvoston päätös, tehty 16 päivänä huhtikuuta 2007 , alueiden komitean neljän tšekkiläisen jäsenen ja neljän tšekkiläisen varajäsenen nimeämisestä

text:
               28.4.2007

               FI

               Euroopan unionin virallinen lehti

               L 111/73

      NEUVOSTON PÄÄTÖS,
   tehty 16 päivänä huhtikuuta 2007,
   alueiden komitean neljän tšekkiläisen jäsenen ja neljän tšekkiläisen varajäsenen nimeämisestä
   (2007/261/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 263 artiklan,
   ottaa huomioon Tšekin hallituksen ehdotuksen,
   sekä katsoo seuraavaa:

               (1)

               Neuvosto teki 24 päivänä tammikuuta 2006 päätöksen 2006/116/EY (1) alueiden komitean jäsenten ja varajäsenten nimeämisestä 26 päivän tammikuuta 2006 ja 25 päivän tammikuuta 2010 väliseksi kaudeksi.

               (2)

               Alueiden komiteassa on vapautunut neljä jäsenen paikkaa Petr GANDALOVIČin, Jaroslav HANÁKin, Helena LANGŠÁDLOVÁn ja Tomáš ÚLEHLAn toimikausien päätyttyä. Alueiden komiteassa on vapautunut neljä varajäsenen paikkaa Květa HALANOVÁn, Luboš PRŮŠAn, Martin TESAŘÍKin ja Jiří BYTELin toimikausien päätyttyä,

         ON PÄÄTTÄNYT SEURAAVAA:
   1 artikla
   Nimetään seuraavat henkilöt alueiden komiteaan jäljellä olevaksi toimikaudeksi eli 25 päivään tammikuuta 2010:

               a)

               jäseniksi:

                           —

                           Jan KUBATA, Mayor of the City of Ústí n. Labem,
                           Petr GANDALOVIČin tilalle,

                           —

                           Juraj THOMA, Mayor of the City of České Budějovice,
                           Jaroslav HANÁKin tilalle,

                           —

                           Helena LANGŠÁDLOVÁ, Vice-mayor of the Municipality of Černošice, Středočeský kraj,
                           Helena LANGŠÁDLOVÁn, Mayor of the Municipality of Černošice, Středošeský kraj, tilalle,

                           —

                           Jiří BYTEL,
                           Tomáš ÚLEHLAn tilalle;

               b)

               varajäseniksi:

                           —

                           Tomáš ÚLEHLA,
                           Jiří BYTELin tilalle,

                           —

                           Jana ČERMÁKOVÁ, Vice-Mayor of the Municipality of Proboštov,
                           Květa HALANOVÁn tilalle,

                           —

                           Ivana STRÁSKÁ, Vice-Mayor of the City of Milevsko,
                           Luboš PRŮŠAn tilalle,

                           —

                           Sylva KOVÁČIKOVÁ, Mayor of the city of Bílovec,
                           Martin TESAŘĺKin tilalle.

         2 artikla
   Tämä päätös tulee voimaan päivänä, jona se tehdään.

      Tehty Luxemburgissa 16 päivänä huhtikuuta 2007.

            Neuvoston puolesta

            Puheenjohtaja

         H. SEEHOFER

      (1)  EUVL L 56, 25.2.2006, s. 75.